વડોદરા: આખરે ‘બા’ જીવનની રમત પૂરી કરીને રિટાયર્ડ થયા છે. ગુજરાતી નાટક અને ગુજરાતી ફિલ્મ તથા હિન્દી ફિલ્મમાં પોતાની એક આગવી છાપ છોડનાર મૂળ મરાઠી અને પારસીને પરણેલા પદ્મારાણીએ જન્મ દિવસને જ પોતાનો મરણ દિવસ બનાવીને ફાની દુનિયાને અલવિદા કરી છે. પદ્મારાણીનો ઉછેર વડોદરા શહેરના રાજમહેલ રોડ પર આવેલી ઊંચી પોળની કણબી વાડમાં થયો હતો. તેમનો શરૂઆતનો અભ્યાસ વડોદરા શહેરના દાંડિયા બજાર વિસ્તારની મધ્યવર્તી સ્કૂલમાં પૂર્ણ કર્યો હતો. તેમ જ શરૂઆતથી કારકિર્દીમાં તેમણે વડોદરામાં જ નાટકોમાં કામ શરૂ કર્યું હતું. ત્યાર પછી મુંબઈમાં સ્થાયી થઈ અભિનયના ઓજસ પાથર્યા હતા. ૨૫૦ ઉપરાંત ગુજરાતી ફિલ્મોમાં અભિનય કર્યો હતો. પદ્મારાણીના અભિનયથી પ્રભાવિત થઈ ફરદીન ઇરાની તેઓને મુંબઈ લઈ ગયા હતા.